หุ้น JAS -28% เกือบติด FLOOR หลังประกาศงบขาดทุนหนัก
12 พ.ค. 2566

หุ้น JAS -28% เกือบติด FLOOR หลังประกาศงบขาดทุนหนัก
โดยวันนี้ หุ้นของบริษัทจัสมิน อินเตอร์เนชั่นแนล จำกัด (มหาชน) หรือ JAS ถูกตลาดหลักทรัพย์แห่งประเทศไทย ขึ้นเครื่องหมายตัว “C” โดยเราจะซื้อหุ้นตัวนี้ได้ด้วยบัญชี Cash Balance เท่านั้น
โดยสาเหตุก็เป็นเพราะว่า JAS ยังคงขาดทุนต่อเนื่อง
จนส่วนของผู้ถือหุ้น ต่ำกว่า 50% ของทุนชำระแล้ว
แล้ว JAS ขาดทุน ขนาดไหน ?
ปี 2563 ขาดทุน 3,126 ล้านบาท
ปี 2564 ขาดทุน 1,501 ล้านบาท
ปี 2565 ขาดทุน 2,029 ล้านบาท
และไตรมาสที่ 1 ปีนี้ ก็ยังขาดทุนเพิ่มอีก 875 ล้านบาท
ทำให้ปัจจุบัน ส่วนของผู้ถือหุ้นของ JAS มีมูลค่าลดลงเหลือเพียง 1,577 ล้านบาท
หากเทียบกับทุนจดทะเบียนชำระแล้วของบริษัท 4,296 ล้านบาท จะคิดเป็นเพียง 37% ทำให้ตลาดหลักทรัพย์ต้องขึ้นเครื่องหมาย C เพราะ ต่ำกว่าเกณฑ์ที่ตลาดหลักทรัพย์ ตั้งเอาไว้
ทั้งนี้ บริษัทก็ได้มีการรายงานความคืบหน้าทางธุรกิจเอาไว้ด้วยว่า
-ดีลการขายธุรกิจบรอดแบรนด์ 3BB และ หน่วยลงทุน JASIF ให้กับ AIS จะแล้วเสร็จภายในไตรมาส 2 ปีนี้ มูลค่ารวมทั้งสิ้น 32,420 ล้านบาท
-หลังขายธุรกิจบรอดแบนด์ออกไปแล้ว JAS ก็จะหันไปทำธุรกิจพลังงานสะอาด เช่น Solar Rooftop รวมถึง มีแผนการมองหาโอกาสทางธุรกิจใหม่ ๆ ต่อไป
ซึ่งก็แปลว่าถ้าดีลขายธุรกิจสำเร็จ JAS ก็อาจได้บันทึกกำไรจากการขายธุรกิจ และแก้ปัญหาขาดทุนที่เกิดขึ้นได้
ในขณะเดียวกัน บริษัทก็ได้มีการแจ้งจัดประชุมเกี่ยวกับแนวทางการแก้ไขปัญหาส่วนของผู้ถือหุ้นต่ำกว่าเกณฑ์ โดยจะจัดขึ้นในวันศุกร์หน้า
แต่ก็ดูเหมือนว่านักลงทุนหลายคน จะรอศุกร์หน้าไม่ไหว และต่างพากันเทขายหุ้น JAS ออกมาทันที จน -28% ในช่วงเช้าวันนี้ เกือบติด FLOOR..
Reference
-
-
-